
_______________________________________________________________________________________
На основу члана 138. став 1. Устава Републике Србије[footnoteRef:1] и члана 37. Закона о Заштитнику грађана[footnoteRef:2] након спроведеног испитног поступка контроле законитости и правилности рада Секретаријата за инспекцијске послове Градске управе града Панчева, покренутог по притужби АА, из …, поднетој преко пуномоћника – адвоката ББ, из …., Заштитник грађана је сачинио следећи [1:  „Сл. гласник РС“, бр. 98/06 и 115/21;]  [2:  „Сл. гласник РС“, бр. 105/2021] 


ИЗВЕШТАЈ О СЛУЧАЈУ 
СА ПРЕПОРУКАМА

Дана 16. јуна 2022. године Заштитник грађана је примио притужбу АА из …., поднету преко пуномоћника – адвоката ББ, из …., а прослеђену од стране Локалног омбудсмана града Панчева, којом се изражава незадовољство неспровођењем Решења Грађевинске инспекције града Панчева донетим у предмету број VIII-27-…/2021. 
[bookmark: _GoBack]Наиме, притужбом се наводи а из приложене документације произилази да је притужиља, као власница стана број … у улици …, Грађевинској инспекцији града Панчева поднела пријаву бесправно изведених радова на кровној конструкцији зграде, изнад њеног стана, услед чега је дошло до цурења воде, влажења и прокишњавања у стану.
Надаље произилази да је Грађевинска инспекција града Панчева Решењима број VII-27…/2021 од 1. новембра 2021. године наложила инвеститору затварање градилишта, као и обуставу радова, односно уклањање изведених радова, те враћање кровне конструкције у првобитно стање, уз претњу принудног извршења.
Притужиља посебно наводи да иако је прошло седам месеци од доношења решења, грађевинска инспекција није предузела никакве даље мере у циљу спровођења истих, нити је приступила принудном извршењу, иако се притужиља 26. маја 2022. године поново обратила грађевинској инспекцији ургенцијом. Притужиља нарочито истиче да је преко пуномоћника од грађевинске инспекције добила усмену информацију да они немају могућности да предузму било какву радњу, те притужиља сматра да је на овај начин омогућено да инвеститор заврши бесправно изведене радове, као и да касније тражи њихово озакоњење, при чему притужиља и даље трпи штету у виду прокишњавања, цурења воде и влажења зидова у свом стану.
Поступајући по притужби, Заштитник грађана је закључком дел. бр. 17046 од 4. јула 2022. године покренуо испитни поступак оцене законитости и правилности рада Секретаријата за инспекцијске послове Градске управе града Панчева и затражио изјашњење о основаности навода из притужбе.
Секретаријат за инспекцијске послове Градске управе града Панчева је актом број VIII-Сл./2022 од 29. јула 2022. године, обавестио Заштитника грађана да је Грађевински инспектор тог Секретаријата 1. новембра 2021. године донео Решење број VIII-27-…/2021 којим је наложио ВВ, из …, као инвеститору, да обустави све радове и у року од 30 дана од дана пријема решења уклони кровну баџу изведену над станом број … у …, у ул. … број .., и кровну конструкцију врати у првобитно стање. Истакнуто је да је против ВВ поднета и кривична пријава 24. новембра 2021. године, као и да је наведено решење постало извршно 30. децембра 2021. године, али да у том тренутку Градска управа града Панчева није имала закључен уговор са привредним друштво регистрованим за обављање делатности уклањања објеката.

Надаље се наводи да, да би решење о извршењу било правно ваљано истим је неопходно одредити друго лице које ће спровести извршење, као и датум када ће се исто спровести, те да из тог разлога није било услова за доношење решења о извршењу. Имајући у виду да је 10. јуна 2022. године, након спроведеног поступка јавне набавке, град Панчево закључио уговор са привредним друштвом регистрованим за обављање делатности уклањања објеката, наводи се да је грађевински инспектор од тог момента више пута безуспешно покушавао да сачини контролни записник са инвеститором на лицу места. Истиче се да је 18. јула 2022. године грађевински инспектор сачинио контролни записник који је путем поште послао инвеститору, те да ће, по истеку рокова, грађевински инспектор донети решење о извршењу решења број III-27-…/2021, те предузети и друге мере из оквира својих надлежности.

Истовремено је изнета напомена да је пре доношења решења о извршењу и одређивања датума извршења, неопходно да Секретаријат за инвестиције Градске управе града Панчева уради предмер и предрачун трошкова извршења, те обавести привредно друштво коме су поверени послови уклањања објекта које након тога израђује пројекат рушења за који је такође потребно време.

На крају је изнето да у Секретаријату за инспекцијске послове, послове грађевинског инспектора обавља један запослени, што је недовољно за територију града Панчева, као и да је поводом ургенције притужиље од 26. маја 2022. године, грађевински инспектор усмено обавестио пуномоћника притужиље о разлозима немогућности извршења, прво у телефонском разговору, а касније и у канцеларији грађевинског инспектора.

Након захтева Заштитника грађана за достављањем додатних изјашњења, Секретаријат за инспекцијске послове Градске управе града Панчева је актом број VIII-Сл./2022 од 20. септембра 2022. године, обавестио Заштитника грађана да је 19. септембра 2022. године упућен допис Секретаријату за инвестиције Градске управе града Панчева ради сагледавања могућности уклањања објекта и утврђивања предмера и предрачуна радова на уклањању објекта. Истакнуто је да наведени допис није могао бити упућен раније због одсутности запослених, као и да кад Секретаријат за инвестиције обавести Секретаријат за инспекцијске послове о предмеру и предрачуну трошкова извршења и о могућем датуму извршења, грађевински инспектор ће донети решење о извршењу и предузети друге мере из оквира својих надлежности.
Дописом од 20. децембра 2022. године, Секретаријат за инспекцијске послове Градске управе града Панчева је обавестио Заштитника грађана да је 16. новембра 2022. године упућена ургенција Секретаријату за инвестиције Градске управе града Панчева ради сагледавања могућности и одређивања датума уклањања објекта. Посебно је наведено да је, како Секретаријат за инвестиције није поступио по наведеној ургенцији, грађевински инспектор 14. децембра 2022. године донео решење о извршењу решења број VIII-27-…/2021 којим је предвиђено извршење путем другог лица за дан … 2023. године у 10.00 часова.

На крају, последњим изјашњењем Секретаријата за инспекцијске послове Градске управе града Панчева број VIII-Сл./2013 од 28. априла 2023. године, Заштитник грађана је обавештен да по претходно донетом решењу о извршењу, извршеник није поступио, а да дана … 2023. године на лице места нису изашли представник Секретаријата за урбанизам, грађевинске, стамбено-комуналне послове и саобраћај Градске управе града Панчева, нити представници ГП „СТИЛ-НЕТ“ д.о.о. из Панчева, као и да Секретаријат за инспекцијске послове није обавештен о разлозима. Такође је наведено да је 24. априла 2023. године, грађевински инспектор донео ново Решење о извршењу којим је наређено да се исто изврши одмах, а ако се по истом не поступи, исто ће се извршити дана … 2023. године у 10.00 часова преко другог лица о трошку извршеника.

У телефонском разговору са службеницима Градске управе града Панчева од 5. јуна 2023. године, о чему је сачињена службена белешка, Заштитник грађана је обавештен да се и на извршење које је било заказано за … 2023. године нико није појавио, односно ни представник Секретаријата за урбанизам, грађевинске, стамбено-комуналне послове и саобраћај Градске управе града Панчева, нити представници ГП „СТИЛ-НЕТ“ д.о.о. из Панчева коме је поверено извршење, без познатих разлога. Посебно је наглашено да наредних дана истиче уговор који је град Панчево закључио са ГП „СТИЛ-НЕТ“, те да ће се морати покренути процедура избора новог привредног друштва коме ће се поверити извршавање решења грађевинске инспекције.


* * *

Чланом 58. Устава Републике Србије[footnoteRef:3] јемчи се мирно уживање својине и других имовинских права стечених на основу закона. Право својине може бити одузето или ограничено само у јавном интересу утврђеном на основу закона, уз накнаду која не може бити нижа од тржишне. [3:  „Сл. гласник РС“, бр. 98/06 и 115/21;] 


Према одредбама Закона о општем управном поступку[footnoteRef:4], извршење спроводи орган који је донео првостепено решење (члан 193. став 1.). Орган који је надлежан за спровођење извршења издаје решење о извршењу по службеној дужности или на предлог тражиоца извршења, у року од осам дана од подношења предлога. Решење о извршењу садржи утврђење о томе када је решење постало извршно, време, место и начин извршења и налог тражиоцу извршења да унапред положи одређену суму новца за покривање трошкова извршења. Решењем о извршењу може да се одреди додатни рок за извршење обавезе или да се обавеза изврши одмах. О решењу о извршењу обавештава се извршеник и тражилац извршења ако је донето на његов предлог. Трошкове извршења сноси извршеник, о чему се по завршетку извршења доноси допунско решење.(члан 196.) Ако се извршеникова обавеза састоји од радње коју може предузети и друго лице, а извршеник радњу не предузме у целини или је предузме делимично, радња се предузима преко другог лица, о трошку извршеника. У том случају орган који спроводи извршење решењем може наложити извршенику да положи износ који је потребан за подмирење трошкова извршења, а да се обрачун накнадно сачини. (члан 197.) [4:  „Сл. гласник РС“, бр. 18/2016, 95/2018 - аутентично тумачење и 2/2023 - одлука УС;] 


Према одредбама члана 171. Закона о планирању и изградњи[footnoteRef:5], решење о уклањању објекта, односно његовог дела, које се доноси на основу овог закона, извршава републички, покрајински, односно орган јединице локалне самоуправе надлежан за послове грађевинске инспекције. Орган надлежан за послове грађевинске инспекције, води регистар донетих решења о рушењу и без одлагања у тај регистар уписује колико решења је извршно, односно колико решења је извршено. Орган је дужан да ажурирање измене регистра врши на сваких седам дана. Трошкови извршења инспекцијског решења падају на терет извршеника. Ако извршеник сам не спроведе извршење решења о уклањању објекта, односно његовог дела, решење ће се извршити преко привредног друштва, односно другог правног лица или предузетника, у складу са овим законом, на терет извршеника. Трошкови извршења инспекцијског решења падају на терет буџета надлежног органа, до наплате од извршеника.  (…) Рушење, односно уклањање објекта у складу са одредбама овог закона може да врши и привредно друштво, односно друго правно лице које испуњава законом прописане услове, чији је оснивач Република Србија, аутономна покрајина, односно јединица локалне самоуправе. [5:  „Сл. гласник РС“, бр. 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019, 37/2019 - др. закон, 9/2020 и 52/2021;] 


Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Органи управе су, у оквиру начела управног поступка и принципа добре управе дужни да странкама омогуће што лакшу заштиту својих права и интереса, водећи рачуна да остваривање њихових права и правних интереса не буде на штету права и правних интереса других, нити у супротности са законом утврђеним јавним интересима.

Административно извршење донетог управног акта спроводи се ради усаглашавања чињеничног стања са стањем које је утврђено решењем, и оно је циљ доношења управног акта и читавог управног поступка. Неизвршење решења која су постала извршна представља незаконито и неефикасно поступање органа управе који у правном систему ствара правну несигурност, а код грађана оправдану сумњу у непристрасност органа управе и његових запослених. Сходно принципима добре управе, органи јавне власти и јавни службеници поштују и остварују очекивања која грађани оправдано имају или која су код њих ти или други органи или службеници створили.


* * *


Сагледавајући наведене прописе и податке до којих се дошло током спроведеног поступка контроле правилности и законитости рада Секретаријата за инспекцијске послове Градске управе града Панчева – Одељење грађевинске инспекције, Заштитник грађана закључује да та инспекција, ни након више од годину и по дана од извршности решења о обустави и уклањању изведених радова на кровној конструкцији, није успела да обезбеди услове да се предметни поступак извршења спроведе преко другог лица.

Заштитник грађана констатује да је околност да Градска управа града Панчева није имала закључен уговор са привредним друштвом регистрованим за обављање делатности уклањања објеката, могла представљати препреку у циљу ефикасног спровођења извршења на самом почетку. Међутим, иако је Град Панчево у јуну месецу 2022. године закључио уговор са привредним друштвом, у протеклих годину дана се и даље није приступило фактичком спровођењу решења. У међувремену, како произилази, уговор је истекао, те ће бити потребно спровести нову процедуру избора привредног друштва, а што ће по свему судећи, додатно и пролонгирати спровођење предметног извршења.

Надаље произилази да је у датом предмету постојао и проблем у узајамној комуникацији и сарадњи градских секретаријата града Панчева, а с обзиром да је поступак спровођења предметног извршења очигледно зависио и од поступања Секретаријата за инвестиције који није доставио тражени предрачун и предмер, као и Секретаријата за урбанизам, грађевинске, стамбено-комуналне послове и саобраћај, чији представници се нису појавили на заказаним извршењима. Чак штавише, с обзиром да ови секретаријати нису доставили никакве информације Одељењу грађевинске инспекције, нити оправдали свој изостанак, произилази да је комуникација између градских секретаријата у конкретном случају потпуно изостала, а на уштрб заштите права свих странака у поступку.

[bookmark: _Hlk141092644]С тим у вези, уз пуно разумевање свих околности на које Одељење грађевинске инспекције није могло да утиче, Заштитник грађана ипак оцењује да одговорност за неспровођење донетих одлука лежи у органу који је надлежан за спровођење извршења, а који је био дужан да има активнији и ангажованији став по питању спровођења сопствених одлука, односно да предузме све расположиве мере, како би обезбедио законом предвиђене услове за извршење.
С обзиром да у конкретном случају због бесправно изведених радова на кровној конструкцији зграде, те неспровођењем решења грађевинске инспекције којом се налаже враћање кровне конструкције у првобитно стање,  притужиља трпи материјалну штету у виду прокишњавања и цурења воде у њеном стану, Заштитник грађана оцењује да су сви ангажовани органи, као и привредно друштво коме је поверено спровођење извршења били дужни да поступају ажурно и ефикасно, у циљу заштите права грађана.  

На овај начин, и поред два заказана извршења на која се нису појавили представници органа   и привредног друштва, те без фактички јасног разлога из ког предметно решење није спроведено, произилази да се осујећује сваки циљ управног поступка, обесмишљава постојање извршних управних аката и нарушава углед органа јавне власти. Наиме, грађани имају оправдана очекивања да ће извршни управни акти, нарочито они којима се налаже одређено чињење и коју могу бити извршени и преко другог лица, бити заиста и спроведени. Ситуација када се они фактички не реализују, односно чије извршење је крајње неизвесно, ствара осећај правне несигурности и сумњу грађана у правилност рада органа јавне власти.

На основу напред наведеног, те имајући у виду да је утврдио пропусте у раду Секретаријата за инспекцијске послове Градске управе града Панчева на штету остваривања права грађана, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности, Заштитник грађана упућује следеће 

ПРЕПОРУКЕ

[bookmark: _Hlk141092767]Потребно је да Секретаријат за инспекцијске послове Градске управе града Панчева без одлагања, предузме све неопходне мере, сагласно позитивноправним прописима, у циљу спровођења Решења о уклањању изведених радова број VIII-27-…/2021 од 1. новембра 2021. године.

Потребно је да Градска управа града Панчева без одлагања утврди разлоге недостатка комуникације између поступајућих секретаријата, те обезбеди адекватнију и ефикаснију сарадњу својих унутрашњих организационих јединица, а у циљу ефикасног спровођења поступка како предметног извршења, тако и свих осталих.

Потребно је да Секретаријат за инспекцијске послове Градске управе града Панчева у будућем раду благовремено, ефикасно и доследно спроводи све сопствене одлуке, поштујући оправдана и разумна очекивања грађана, те активније приступа обезбеђивању свих услова неопходних за њихово спровођење.

Градска управа града Панчева и Секретаријат за инспекцијске послове Градске управе града Панчева обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Уколико Градска управа града Панчева и Секретаријат за инспекцијске послове Градске управе града Панчева у задатом року не доставе Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.
	
ЗАМЕНИЦА ЗАШТИТНИКА ГРАЂАНА

	

	др Наташа Тањевић

